Liberal Alliance truer med folketingsvalg op til, at regeringen og DF skal mødes fredag kl. 13 i Statsministeriet

Det dramatiske forløb om næste års finanslov samt nye aftaler om skattelettelse og udlændingestramninger spidser til.

Liberal Alliance leverer nemlig en klokkeklar trussel: Får Dansk Folkeparti held med at adskille forhandlingerne om finanslov, skat og udlændingepolitik, så er LA klar på et folketingsvalg.

Det erfarer Ekstra Bladet fra flere højt placeret LA-kilder.

Dansk Folkeparti har været en stor fortaler for, at man adskiller forhandlingerne, så finansloven hurtigt kommer på plads. Så må aftalerne om skat og udlændinge vente.

Omvendt kalder Liberal Alliance det afgørende, at de tre aftaler lander på samme tid.

Nu sender Liberal Alliance-toppen et tydeligt signal til støttepartiet: Der skal landes en skatteaftale samtidig med finansloven og en udlændingeaftale, ellers kan man ligeså godt tage et valg.

Liberal Alliance-toppen frygter således, at DF vil løbe fra en skatteaftale, hvis den udskydes. Derfor er det et krav, at en sådan aftale skal landes nu og her.

Fredag formiddag holder Liberal Alliances økonomi- og indenrigsminister, Simon Emil Ammitzbøll-Bille, da også fast i, at aftalerne om finanslov, skat og udlændinge skal landes samtidig.

- Hvis der er gode og rigtige miner mellem de borgerlige partier er det det nemmeste i verden at lukke alle tre aftaler samtidig, lyder det fra Simon Emil Ammitzbøll-Bille.

Den absolutte regeringstop var torsdag aften samlet i Statsministeriet. På vej ind til mødet blev LA's partiformand, Anders Samuelsen, direkte spurgt, om partiet har sat regeringens fremtidige liv ind på, at alle forhandlingsforløb landes samtidig.

Hertil svarede partilederen:

- Regeringens liv er altid på spil. Hver eneste dag, morgen middag og aften, jul og nytår og påske og sommer, fordi det hele afhænger af, om vi kan komme igennem med vores politik på en tilfredsstillende måde.

Se også: Blå partiledere samlet til krisemøde

Statsministeriet har meldt ud, at forhandlingerne mellem DF og regeringen fortsætter fredag kl. 13.